Endring i grønt: justering etter styringsmøte 12.02.19 (jf. protokoll)

**PROSJEKTBESKRIVELSE**

# Bakgrunn

**Den økologiske tilstanden i Oslofjorden er svekket. Flere fiskeslag er i ferd med å bli borte og viktige leveområder som tareskog og ålegrasenger har gått tilbake de senere år. Sentrale samfunnsaktører går nå sammen om å styrke kunnskapsgrunnlaget om det marine miljøet. Et marint økologisk grunnkart må framskaffes. Økt kunnskap om naturtypenes utbredelse og tilstand er et avgjørende fundament i forvaltningen av de marine ressursene. Dette kan få stor overførings-verdi til andre deler av kysten vår. Videreføring av en levende kystkultur er avhengig av en levende fjord. Befolkningen må gis mer kunnskap om livet i havet for å styrke bredt eierskap til de tiltak som må gjennomføres. En særlig viktig gruppe vil være framtidige beslutningstakere, som i dag er barn og unge.**

Det pågående arbeid med prosjektet «Krafttak for kysttorsken» setter lys på flere ubesvarte spørsmål om årsaker til dårlig naturtilstand i Oslofjorden, inkludert bortfall av tareskog og ålegrasenger som sannsynlig er viktige naturtyper for torsken. Samtidig er det et stort miljø-engasjement i regionen, ikke minst knyttet til de to marine nasjonal­parkene og muligheter som ligger i ny teknologi. Det er utgangspunktet for dette prosjektet, og uten den kunnskapstilførsel som vi her foreslår, vil kritisk viktig kunnskap mangle og medføre en mindre treffsikker forvaltning. En gjennomføring av «Frisk Oslofjord» vil være et viktig tilskudd i arbeidet med å redde kysttorsken og flere andre fiskeslag som er i samme situasjon. Frisk Oslofjord sikter på å legge et kunnskapsgrunnlag for målrettet forvaltning og formidling av naturen under de blå flater. Resultatet av «Krafttak for kysttorsken» og «Frisk Oslofjord» vil kunne få stor overføringsverdi til andre tilsvarende kystområder.

Oslofjorden er Norges mest urbane og folketette kystlinje med svært populære natur- og friluftsområder. Området har nærhet til mange byer, landets hovedstad, flere flyplasser og for øvrig er kommunikasjonene gode. Etter hvert som natur- og kulturbaserte næringer blir viktigere og viktigere, vil Oslofjorden med dens mange kvaliteter kunne få en enda større strategisk betydning i årene som kommer.

Denne utviklingen gjenspeiles blant annet ved at Ytre Oslofjord har fått landets to første marine nasjonalparker. Dette har slått godt an i befolkningen og er en indikasjon på en ny tid. Oslofjorden vil i større grad enn tidligere også være med på å promotere Norge som reiselivsdestinasjon. Med en slik utvikling vil det være viktig å hegne om de de verdiene som området representerer.

Et hovedproblem gjennom mange tiår har vært en negativ miljøpåvirkning, særlig gjennom tilførsler av næringssalter og jordpartikler fra kommunal kloakk og landbruk. Kildene er i stor grad lokale, men også langtransport helt fra Østersjøen. Algevekst og jordpartikler gir svekket lystilgang i vannmassene og tilslamming av havbunnen. Viktige leveområder for torsken er svekket, for eksempel tareskogene og ålegrasengene. Forringelsen av miljøet har gjort flere fiskeslag mer sårbare for høy beskatning. En bærekraftig beskatning av fiskeressursene og bedring av miljøtilstanden vil være viktige elementer i den videre forvaltningen av fjordområdet.

Vi ønsker nå å ta et krafttak for å styrke kunnskapsgrunnlaget og at kunnskapen om det marine miljøet i langt større grad enn tidligere spres til befolkningen. En særlig viktig gruppe vil være framtidige beslutningstakere, som i dag er barn og unge.

# Visjon

Visjonen bak prosjektet FRISK OSLOFJORD er en frisk fjord rik på friluftsliv og naturopplevelser for kommende generasjoner. Biologisk mangfold og god tilgang på fiskeressurser skal sikres. Dette er et viktig bidrag til en levende kystkultur og et grunnlag for grønne næringer i Norges mest folkerike område. Kunnskap skal bidra til grunnlaget for bærekraftig forvaltning, styrking av de marine ressursene og det marine miljøet.

# Mål

Nasjonalparkene byr på den flotteste naturen vi har i Norge med stor variasjonen og stort mangfold av viktige samfunnsverdier knyttet til landskap, geologi og biologi på land og i sjø, som igjen er grunnlaget for spennende kystkultur med kombinasjon av fiske, landbruk og sjøfart gjennom generasjoner, med tilhørende kulturminner. Det er et mål å avbøte den begrensede kunnskapen vi har over landskap og naturverdier under de blå flater, med med kartlegging av miljøet under vann. Målet er å formidle til befolkningen, og særlig barn og unge, ny kunnskap om det marine miljøet under vann i Færder- og Ytre Hvaler nasjonalparker.

FRISK OSLOFJORD vil i alle sine aktiviteter ha et tre-delt siktemål:

* + *frambringe* ny kunnskap og grunnlag for framtidig forvaltning
	+ *teste* og verifisere ny teknologi
	+ *formidle* til forvaltning, befolkningen og særlig barn og unge

Disse siktemål skal oppnås gjennom tre definerte arbeidsmål (gitt dagens finansiering):

1. Frambringe økologiske grunnkart bestående av flere ulike temakart:
	* Topografi, geologi, oseanografi og biologi
	* Naturtypers utbredelse, verneverdier og tilstand
	* Arkeologiske funn
	* Marint avfall og annet menneskelig fotavtrykk
2. Utvikle en kunnskapsbank til formidling av kunnskap om det marine miljøet til barn og unge, beslutningstakere og medier, i form av:
	* Undervisningspakker på ulike alderstrinn opp til og med videregående
	* Formidling til forvaltningsapparatet
	* Popularisert stoff til mediene, nettsider, sosial medier og utstillinger
	* Artikler og foredrag
	* Film og video
3. Søke samarbeid og synergi med andre nasjonalparkaktiviteter og med annen relevant aktivitet:
	* Informasjonsformidling
	* Krafttak for kysttorsk (v/HI m.fl.)
	* Vannforskriften
	* Martini (Understanding and predicting water quality for ecosystem-based management of Norwegian fjords, coastal waters and seas) (v/ NIVA m.fl.)
	* Overvåkingsprogram i Ytre Oslofjord (HI, NIVA, m.fl.)
	* Fagprogrammer hos fylkesmennene, miljøvernavdelingen og NIN systematikken
	* Helhetlig plan for Oslofjorden (startes opp i 2018 og ledes fra Miljødirektoratet)
	* «FjordOs prosjekt» Institutt for maritime operasjoner, USN Campus Vestfold
	* Samarbeid med andre marine nasjonalparker i Skagerrak

# Innhold

Prosjektets innhold er beskrevet i søknad (sendt av Havforskningsinstituttet, Færder og Ytre Hvaler nasjonalparker) og i tilsvar i form av gavebrev fra Sparebankstiftelsen DNB, brev fra Klima og miljødepartementet og tilsvar fra Østfold og Vestfold Fylkeskommuner. Faglig omfang er definert av prosjektets finansielle rammer, inkludert egenfinansiering fra virksomheter som deltar i prosjekt. Prosjektet har en tidsramme på ca 4 år og vil med oppstart høsten 2018 løpe ut år 2021.

1. **Økologisk grunnkart**

«Økologiske grunnkart» er et nytt begrep skapt i miljøforvaltningen og er en samling av ulike kartlag som gir kunnskap om hvor naturtyper, arter og landskapstyper forekommer. Innholdet i «marine økologiske grunnkart» må utvikles. FRISK OSLOFJORD er i så måte et pilotprosjekt. Økologisk grunnkart vil bygges på mange kunnskapslag hvor «marine grunnkart» ligger i bunn. Marine grunnkart består av:

* + Batymetri/topografi
	+ Geologi
	+ Biologi
	+ Oseanografi
	+ Arkeologiske funn
	+ Marin søppel

Bunnkartlegging er tid- og kostnadskrevende, men målet er å dekke størst mulig og representativt areal av nasjonalparkene (se kart i vedlegg). Utvikling av ny, kostnadseffektiv metodikk for kystkartlegging skal skje sammen med tradisjonell MAREANO- og NIN metodikk, dette for å sikre kvalitet og sammenlignbarhet med nasjonal kartlegging av havområdene.

Alle kart er digitale og det vil utvikles nye presentasjonsformer som også tar inn kunnskap om tilstand og miljøkvalitet, for å gi et best mulig kunnskapsgrunnlag for forståelse av naturkvaliteter, vannmasser og sammenhenger mellom tilstand i havbunnen, vannmassene og fisken som svømmer i dette havrommet.

Kartene lages ved prøvetaking på flere nivå og settes sammen til ulike produkter. Til grunn legges bunntopografi (bathymetri) og bunnegenskaper (reflektivitet) som måles heldekkende med ekkolodd. Videofilm av bunnen og bunnprøver tas i transekter og punkter, og i utvalgte områder gjøres det detaljkartlegging. Dette settes sammen (beregninger, modellering) til heldekkende kart over havbunnen, geologien, utbredelsen av naturtyper, kulturminner, søppel m.v.

Gjennom videre analyser, supplerende innsamlinger og bruk av eksisterende data skal kartproduktene så langt det er mulig illustrere følgende:

* + Naturtypenes utbredelse og tilstand
	+ Klassifisering av verneverdier, biotoper og kulturminner
	+ Klassifisering av belastninger og behov for tiltak:
		- Sjøbunnens nedslammingsgrad
		- Tilførsler av næringssalter og jordpartikler
		- Fremmede arter
		- Miljøgifter
		- Marint avfall og tekniske inngrep
	+ Klassifisering av salt og temperatur
	+ Beskrivelse av bølger og havstrømmer

Gjennom bruk av eksisterende data, ny kartlegging og modellering skal det lages mest mulig heldekkende kart.

Et heldekkende kart over naturtyper, deres tilstand og verdi er vesentlig for at prosjektets resultater skal kunne brukes i forvaltningen.

Løpende samarbeid med forvaltningen vil være viktig ved utvikling av temakartene, med tanke på brukervennlighet og at kartene faktisk svarer på forvaltningens behov.

I tillegg til temakartene må prosjektet beskrive viktige økologiske sammenhenger og en helhetlig økologisk forståelse av fjordøkosystemene, ikke minst sammenhenger bak den sterke tilbakegangen av fiskeressursene. Det må beskrives hvordan eksiterende og innhentet kunnskap er brukt for å beskrive de økologiske sammenhengene.

Kartleggingen er avhengig av at det i god tid søkes om frigiving av kartleggingsarealene fra Forsvaret.

1. **Kunnskapsbank** (dette avsnittet oppdateres etter møte i referansegruppa for Kunnskapsbanken og rapport fra før-prosjektet)

FRISK OSLOFJORD har som mål å utvikle en kunnskapsbank der formålet er å ta vare på og formidle kunnskap om det marine miljøet inn i framtiden til barn og unge, beslutningstakere og medier. Dette er et utviklingsprosjekt godt forankret hos deltakende institusjoner, prosjekteier og skole-eiere. Det foreslås at Fylkeskommunene, vertskommunene og besøkssentre (Ytre Hvaler og Færder) etablerer en egen referansegruppe for arbeidet med kunnskapsbanken som kan rettlede og tilse at produkter fra Frisk Oslofjord-prosjektet kan formidles som tiltenkt.

Utviklingsprosjektet har også en teknisk side med hensyn til plattform og drift av kunnskapsbank hvor data, resultater og rapporter skal være tilgjengelig for allmennheten. Alle partnere har ansvar for å samle, systematisere og tilgjengeliggjøre egne data og resultater som fremskaffes i prosjektet. Trygg distribusjon av data internt i prosjektet mellom partnere, er ikke tenkt å belaste kunnskapsbank-plattformen.

Kunnskapsbanken skal inneholde et representativt utsnitt av popularisert marin kunnskap og sammenhenger knyttet til Færder og Ytre Hvaler nasjonalparker som:

* + Havlandskapet
	+ Naturtypenes forekomst, kjennetegn, egenskaper og økologiske funksjoner
	+ Kunnskap om nøkkelarter
	+ Miljøpåvirkning
	+ Marine kulturminner med tilknyttede historier
	+ Marin forsøpling og tiltak

Det er et mål å utvikle følgende produkter:

* + Undervisningspakker på ulike alderstrinn opp til og med videregående
	+ Popularisert stoff til mediene, nettsider, sosial medier og utstillinger
	+ Artikler og foredrag
	+ Film og video på nettsider og visningssentre i nasjonalparkene
1. **Samarbeid og synergi**

I Oslofjorden finnes data fra en rekke kartlegginger og ulike typer overvåking. Disse dataene må så langt som mulig innarbeides i produktene som lages gjennom «Frisk Oslofjord». Tilgjengelig data og kunnskap er tema for workshop som arrangeres i november 2018. Det gis åpning for at prosjektbeskrivelsen kan justeres og legges fram for styringsgruppen på nytt, etter arbeidsseminaret. Noen samarbeids og synergipunkter:

* + Informasjonsformidling: De marine nasjonalparkene har felles utfordringer og interesser mht. formidling av det marine landskapet og naturverdier som generelt ligger skjult og ukjent for allmennheten. Ikke minst er det utfordringer knyttet til framstilling av kunnskap innovativ forståelig måte.
	+ «Krafttak for kysttorsk» er et stort, pågående prosjekt i Ytre Oslofjord med flere felles interesseflater mot FRISK OSLOFJORD, som å sette en ramme av bunnforhold, naturtilstand og oseanografiske forhold vil være av nytte for «Krafttak for kysttorsk», samtidig som dette prosjektet vil samle kunnskap som er viktig for produksjon av «økologiske grunnkart». Det er naturlig å søke samarbeid med dette prosjektet.
	+ «Martini» er Forskningsrådsprosjekt ledet av NIVA med fokus på vannforskriftens krav til god økologisk tilstand i våre vannforekomster. Prosjektet skal ha fokus på Oslofjorden og Skagerrak og ha samarbeid med lokale vannmiljømyndigheter og vil med sine analyser av miljøforhold og naturtilstand gi input til FRISK OSLOFJORD samtidig som marine grunnkart kan bidra med kunnskap til Martini. Det er naturlig å søke samarbeid med dette prosjektet.
	+ Kartleggings og overvåkingsprosjekt: Nasjonal naturtypekartlegging, Kystovervåking/ ØKOKYST, Overvåking av Ytre Oslofjord, undersøkelser i regi av Universitetene, grunnlagsdokumenter ifm. opprettelse av nasjonalparkene m.fl. er viktige kunnskapskilder.
	+ Prosjektforslag på sel og brisling er to ikke-finansierte prosjekt som berører viktige faktorer med stor allmenn oppmerksomhet i spørsmålet om situasjonen for kysttorsk. Det sees på som en fordel om ev. prosjekt på sel og brisling også vil kunne underlegges Styringsgruppen.
	+ Helthetlig plan for Oslofjorden settes i gang i 2018 og vil bli styrt fra Miljødirektoratet.
	+ Regional plan for vannforvaltning (2022-2027), hvor målet er svært god/god økologisk og kjemisk tilstand i ferskvann og kystvann, fokus på påvirkning fra land og vassdrag til Oslofjorden, oppfølging av EU s vannrammedirektiv gjennom vannforskriften. Deltakere er alle relevante sektormyndigheter, fylkesmannen og fylkeskommuner, nabostat (Sverige). Plan og prosessledelse er vannregionmyndigheten slik dette er fastsatt i vannforskriften.

# Organisering, roller og styring

FRISK OSLOFJORD er organisert med en prosjekteier, prosjektleder, styringsgruppe, utøvende gruppe, referansegruppe og et sekretariat som er navet prosjektorganisasjonen.

## Styringsgruppe:

Styringsgruppen skal:

* Godkjenne samlet prosjektplan for hele prosjektperioden.
* Påse at prosjektplanen blir fulgt og at målene i prosjektet blir nådd.
* Godkjenne årlige budsjetter og arbeidsplaner.
* Behandle årlige rapporteringer om økonomi/administrative forhold og måloppnåelse.

 «Frisk Oslofjord» skal ligge under samme styringsgruppe som «Krafttak for kysttorsken», utvidet med 1 repr. fra Kongsberggruppen:

* Færder nasjonalpark 1
* Ytre Hvaler nasjonalparker 1
* Vestfold fylkeskommune 1
* Østfold fylkeskommune 1
* Kongsberggruppen 1
* Miljødirektoratet 1
* Fiskeridirektoratet 1
* Kosterhavet nasjonalpark (observatør med kopling til Vestsvensk marin forskning)
* Fiskerlaget 1 (observatør)
* Småfiskern 1 (observatør)

Fiskerlaget og Småfiskern sitter i styringsgruppen først og fremst for å bistå i utvikling av «Krafttak for kysttorsken». I frisk Oslofjord kunne flere andre organisasjoner være like relevante. De to organisasjonene gis en observatørrolle ved behandling av saker i «Frisk Oslofjord».

Det foreslås at følgende saker skal legges fram for styringsgruppen:

* Prosjektplan, budsjett og finansiering (for hele prosjektperioden)
* Årlige arbeidsplaner, herunder eventuelle justeringer i forhold til prosjektplanen
* Rapportering om framdrift, resultater og behov

## Prosjekteier:

* Færder og Ytre Hvaler nasjonalparker v/Bjørn Strandli

Bevilgning er gitt til Færder og Ytre Hvaler nasjonalparker og Havforskningsinstituttet. En slik plassering av eierskapet er viktig for å sikre at prosjektet er godt koplet opp mot nasjonalparkenes behov og forankring i det politiske og faglige miljøet lokalt og regionen. Dette vil også sikre linjen til Miljødirektoratet som har et overordnet ansvar for nasjonalparkene. Miljødirektoratet sitter dessuten i prosjektets styringsgruppe. Nasjonalparkene er forankret hos fylkesmennene og med nasjonalparkene som prosjekteier vil prosjektet være sterkt faglig og administrativt forankret hos fylkesmennene.

Fylkesmannen er nasjonalparkenes juridiske subjekt.

Prosjekteier skal:

* Legge fram saker for styringsgruppen og sørge for at vedtak blir fulgt opp i prosjektorganisasjonen
* Påse at prosjektplanen blir fulgt og at målene i prosjektet blir nådd.
* Behandle årlige budsjetter og arbeidsplaner.
* Behandle rapporteringer om økonomi/administrative forhold og måloppnåelse.

Prosjekteier behandler sakene og gir tilbakemelding til prosjektledelsen etter at de er behandlet i styringsgruppen. Prosjekteier koordinerer arbeidet inn mot styringsgruppen og nasjonalparkstyrene.

## Prosjektledelse:

* Havforskningsinstituttet (HI)

HI har faglig og administrativt/økonomisk prosjektlederansvar i gjennomføringen av prosjektet. Det innebærer ansvar for inngåelse av samarbeidsavtaler med partnere og prosjekteier. HI har ansvar for faglig og økonomisk rapportering til prosjekteier og bevilgende enheter. HI skal se til at prosjektet gjennomføres på best mulig måte i henhold til målsetning. Hver partner er ansvarlig for egen innsats og gjennomføring og rapporterer til prosjektleder. Det skal lages et eget verktøy for prosjektstyring.

## Utøvende gruppe:

Utøvende gruppe i prosjektet utgjøres av prosjektpartnere som alle bidrar med unike deloppdrag i prosjektet. Omfang er definert i arbeidsavtaler godkjent i prosjektstrukturen, først og fremst av prosjekteier. Følgende organisasjoner er prosjektpartnere:

* Havforskningsinstituttet (HI)
* Kartverket (KV)
* Norges geologiske undersøkelser (NGU)
* Kongsberg Maritime (KM)
* Norsk institutt for vannforskning (NIVA)
* Vitensenteret Inspiria

Alle organisasjoner som deltar i det operative arbeidet skal ha en egen prosjektansvarlig. Alle partnere utarbeider og formidler i prosjektet planer for gjennomføring av aktiviteter godkjent i av prosjekteier og styringsgruppen. Alle partnere er ansvarlig for gjennomføring og rapportering til prosjektledelsen om gjennomføring og økonomisk status.

Det kan bli aktuelt å inkludere flere partnere i prosjektet for å sikre god måloppnåelse.

## Sekretariat

Det opprettes et nettverksekretariat som skal ha en koordinerende rolle i prosjektet:

* Dialog i prosjektgjennomføring, intern deling av info.
* Arbeidsplaner og årsbudsjetter.
* Gjennomføring av prosjektaktiviteter.
* Rapportering til prosjekteier og styringsgruppe om måloppnåelse og økonomisk/administrative forhold.
* Lage saksdokumenter til styringsgruppen i samarbeid med prosjekteier.

Sekretariatet skal bestå av:

* Frithjof Moy, prosjektledelsen
* Bjørn Strandli og Monika Olsen, prosjekteier
* Atle Haga, Østfold fylkeskommune
* Olav Falk- Pedersen, Vestfold fylkeskommune

Havforskningsinstituttet (HI) koordinerer prosjektgjennomføringen sammen med NIVA, Kongsberggruppen, Kartverket, NGU og Inspiria.

## Referansegruppe(r)

Det kan opprettes tidsbegrensede eller permanente referansegrupper til prosjektet.

## Arbeidspakke Økologisk grunnkart, roller:

HI leder arbeidspakke og har ansvar for å koordinere og gjennomføre arbeidsoppgaver slik at prosjektets målsetning blir best mulig oppfylt.

Utøvende gruppe (prosjektpartnerne) bidrar på følgende fagområder:

* Havforskningsinstituttet: biologiske naturtypekart og vannmasser
* Kartverket: dybdekart og avledede produkter, inkl søknad om frigivelse av dybdedata
* Norges geologiske undersøkelser: sedimentkart og avledede produkter
* Kongsberg Maritime: ny teknologi og formidlingsformer
* Norsk institutt for vannforskning: gruntvannsøkologi og -teknologi
* NORSK MARITIMT MUSEUM kontaktes for informasjon om maritim kulturarv

Hver partner bidrar til produksjon av økologiske grunnkart over sjøområdet. Hver partner bidrar med unik kunnskap om sjøbunnen og vannmasser, kunnskap som spilles inn til Kunnskapsbanken.

## Arbeidspakke Kunnskapsbank (roller):

Dette avsnittet oppdateres etter møte i referansegruppa for Kunnskapsbanken og etter behandling av rapport fra forprosjektet. Som beskrevet er ovenfor er begrepet «Kunnskapsbank» nytt og skal utvikles i prosjektet. Organisering og form må baseres på tilbakemeldinger styringsgruppen og referansegruppen. Kunnskapsbanken har to utviklingsarenaer:

* Teknisk plattform og drift
* Formidlingspakker

Det foreslås at Fylkeskommunene, vertskommunene og besøkssenttre (Ytre Hvaler og Færder) etablerer en egen referansegruppe for arbeidet med kunnskapsbanken som kan rettlede og tilse at produkter fra Frisk Oslofjord-prosjektet kan formidles som tiltenkt.

Inspiria er gitt i oppgave å utvikle formidling mot skolene – barneskole til og med videregående skole. Alle partnere har i oppgave å bidra med kunnskap til kunnskapsbanken og til formidlingspakker. Inntil annet er bestemt er prosjektleder for Frisk Oslofjord som ansvarlig koordinator.

# Budsjett og finansiering for prosjektperioden

Tabell under viser forslag til budsjettfordeling for prosjektperioden. Budsjettet må ikke bindes i den grad at det ikke kan gjennomføres justeringer i arbeidet, dersom erfaringer underveis skulle tilsi det. Det er viktig for resultatoppnåelsen at prosjektet setter av tilstrekkelige ressurser til sekretariat og god prosjektledelse.

|  |  |
| --- | --- |
| **Aktivitet** | **Budsjett 1000kr** |
| Høyoppløselige dybdekart, produksjon av marine dybdekart  | 2400 |
| Produksjon av økologiske grunnkart, økologisk analyse | 8500 |
| Tilstandsanalyser, miljøgifter, sedimentering | 800 |
| Kartlegging og utprøving av ny teknologi | 7500 |
| Beskrivelse av havstrømmer, vannmasser, bølger, næringssalter mm. | 800 |
| Kunnskapsbank | 6000 |
| Administrasjon/sekretariat | 1900 |
| SUM | **27900** |

**Finansiering**

|  |  |
| --- | --- |
| DNB | 15000 |
| Vestfold og Østfold fylkeskommuner | 2000 |
| Klima- og miljødepartementet | 2000 |
| Egenandeler fra Kongsberggruppen (5000) HI og NGU (3900) | 8900 |
| SUM | **27900** |

Det skal legges fram for prosjekteier og styringsgruppe årlig planer for aktivitet, framdrift og budsjett.

I den grad det dokumenteres behov for ekstra prosjektinnsats som ikke dekkes av basisbudsjettet, kan det søkes om tilleggsfinansiering. Eventuelle beløp og aktuelle finansiseringskilder må avklares med prosjekteier og styringsgruppe.

## Framdriftsplan for prosjektperioden

Tabell viser tentativ prosjektgjennomføring.



2018 OPPSTART

* Prosjektbeskrivelse lagt fram for styringsgruppen 28. august. Deadline 20 august.
* Samarbeidskontrakter med partnere
* Forprosjekt på formidling ved Inspiria (deadline 10 januar)
* Prosjektseminar 14 november

2019 KARTLEGGING

* Årsregnskap
* Prosjektplan for prosjektperioden, deadline 10 januar
* Styremøte. Saksframlegg til styringsgruppemøte 15. februar. Deadline 10 januar.
* Økonomisk kontrakt med samarbeidspartnere, ultimo februar.
* Søknad om frigivelse av dybdedata
* Arbeidsmøte med prosjektpartnere for samkjøring av aktiviteter og feltarbeid.
Fastsetting av geografiske områder for de ulike aktiviteter. Medio ultimo februar.
* Styremøte
* Kartlegging gjennomføres i mai, juni og juli. Det tas hensyn til fuglefredningsrestriksjoner.
* Presse og medieframstøt ifm med kartleggingsaktiviteter
* Analyser i høstsesongen av innsamlet materiale
* Undervisningsmateriell
* Arbeidsmøte: preliminære resultater, primo september
* Styremøte
* Prosjektseminar november 2019. Resultater, formidling

2020 ANALYSER, KUNNSKAPSBANK og FORMIDLING

* Årsregnskap
* Styremøte. Saksframlegg styringsgruppen medio februar
* Framstilling av marine grunnkart og formidlingsprodukter
* Framstilling av undervisningsmateriell
* Prosjektmøte: Kunnskapsbank
* Styremøte
* Undervisningsmateriell
* Arbeidsmøte: preliminære resultater, primo september
* Styremøte
* Prosjektseminar november 2020. Resultater, formidling

2021 FORMIDLING og PROSJEKTAVSLUTNING

* Årsregnskap
* Styremøte
* Ferdigstille leveranser
* Styremøte
* Sluttkonferanse tentativt mai 2021
* Prosjektavslutning, prosjektregnskap, kunnskapsbanken holder åpent.

## Informasjonsrutiner innad i prosjektet og ut mot allmenheten

* Prosjektet skal ha skrevne rutiner for intern og ekstern kommunikasjon.
* Prosjektet må ha en felles nettsideløsning/kommunikasjonsportal med tilhørende nettredaksjon. Dette bør koordineres med informasjon fra «Krafttak for kysttorsken».
* Det etableres en e-post-adresse friskoslofjord@hi.no som vil motta og svare opp e-post til prosjektet
* Frisk Oslofjord skal ha egen logo som brukes i informasjonsarbeid og på notater/brevark.
* Saker som skal legges fram for styringsgruppen koordineres av prosjekteier.
* Det lages egen prosjektfane for Frisk Oslofjord på nasjonalparkenes nettside. Styresaker og nyhetssaker skal være tilgjengelige der.

Rapportering til prosjekteier og styringsgruppe

Rapportering til prosjekteier og styringsgruppe om resultater, framdrift og økonomisk status, skjer 3 ganger årlig, knyttet til møtene i styringsgruppen.